9.  การจัดการ

1.  โครงสร้างการจัดการของคณะกรรมการบริษัท

คณะกรรมการบริษัทฯ

คณะกรรมการบริษัทฯ มีอำนาจหน้าที่ดูแลและจัดการบริษัทให้เป็นไปตามกฏหมาย วัตถุประสงค์
และข้อบังคับของบริษัท รวมทั้งมติของที่ประชุมผู้ถือหุ้น
คณะกรรมการมีอำนาจมอบหมายให้กรรมการคนใดคนหนึ่งหรือหลายคนหรือบุคคลอื่นกระทำการอย่างใดแทนคณะกรรมการได้
รวมทั้งมีอำนาจแต่งตั้งกรรมการจำนวนหนึ่งตามที่เห็นสมควรให้เป็นคณะกรรมการบริหาร
และในจำนวนนี้ให้กรรมการคนหนึ่งเป็นประธานกรรมการบริหาร
โดยให้มีอำนาจหน้าที่ควบคุมดูแลกิจการของบริษัทตามที่คณะกรรมการมอบหมาย
และให้กรรมการผู้จัดการใหญ่เป็นกรรมการบริหารโดยตำแหน่ง

คณะกรรมการต้องมีอย่างน้อย 5 ท่าน จะถือหุ้นของบริษัทหรือไม่ก็ได้
แต่กรรมการไม่น้อยกว่าครึ่งหนึ่งของจำนวนกรรมการทั้งหมดต้องเป็นผู้มีถิ่นฐานอยู่ในราชอาณาจักร
การเลือกตั้งกรรมการของบริษัทกระทำโดยที่ประชุมผู้ถือหุ้นตามหลักเกณฑ์และวิธีการตามข้อบังคับของบริษัท
โดยในการประชุมสามัญประจำปีทุกครั้ง ให้กรรมการ 1 ใน 3
ของจำนวนกรรมการนั้นพ้นจากตำแหน่ง โดยในปีที่ 1 และ 2 ให้ใช้วิธีจับฉลาก ส่วนในปีต่อ ๆ ไป
ให้กรรมการซึ่งอยู่ในตำแหน่งนานที่สุดเป็นผู้พ้นจากตำแหน่ง
กรรมการซึ่งพ้นจากตำแหน่งด้วยเหตุดังกล่าวอาจได้รับเลือกตั้งให้กลับมารับตำแหน่งอีกก็ได้
นอกจากการพ้นตำแหน่งตามวาระข้างต้น กรรมการพ้นจากตำแหน่งเมื่อตาย
หรือลาออกโดยทำเป็นหนังสือยื่นต่อบริษัท
หรือขาดคุณสมบัติมีลักษณะต้องห้ามตามกฏหมายหรือที่ประชุมผู้ถือหุ้นมีมติให้ออกด้วยคะแนนเสียงไม่น้อยกว่า
3 ใน 4 ของจำนวนผู้ถือหุ้นที่เข้าประชุมและมีสิทธิออกเสียง หรือศาลมีคำสั่งให้ออก

อำนาจกรรมการและข้อจำกัดอำนาจกรรมการ

1.  ชื่อและจำนวนกรรมการ ซึ่งมีอำนาจลงลายมือชื่อแทนบริษัท คือ นายวิจารณ์ นิวาตวงศ์ หรือ
    นายชนินทร์ โทณวณิก หรือ นายรุจจน์ ทรัพย์นิรันดร์ หรือ นางสินี เธียรประสิทธิ์
    กรรมการสองในสี่ท่านนี้ลงลายมือร่วมกันและประทับตราสำคัญของบริษัท

2.  ข้อจำกัดอำนาจกรรมการ คือ ไม่มี

คณะกรรมการบริหาร

คณะกรรมการบริหารแต่งตั้งโดยคณะกรรมการบริษัท
คณะกรรมการบริหารมีอำนาจหน้าที่ควบคุมดูแลกิจการของบริษัท ตามที่คณะกรรมการบริษัทมอบหมาย
คณะกรรมการบริหารประกอบไปด้วย ประธานคณะกรรมการบริหาร และกรรมการผู้จัดการใหญ่

คณะกรรมการบริหาร จะประชุมร่วมกับคณะทำงานของบริษัทอย่างน้อยเดือนละ 1 ครั้ง
เพื่อพิจารณาวาระต่างๆ เช่น ผลการดำเนินงานประจำเดือน, งบประมาณ,
แผนการลงทุนระยะสั้นระยะยาว, และเรื่องอื่นๆ ตามที่ได้รับมอบหมายจากคณะกรรมการบริษัท
จากนั้นคณะกรรมการบริหารจะรายงานต่อไปยังคณะกรรมการบริษัทในการประชุมคณะกรรมการซึ่งมีทุกเดือน

คณะกรรมการตรวจสอบ

คณะกรรมการตรวจสอบแต่งตั้งโดยคณะกรรมการบริษัท
ตามหลักเกณฑ์และคุณสมบัติตามที่ตลาดหลักทรัพย์แห่งประเทศไทยกำหนด
และรายงานโดยตรงต่อคณะกรรมการบริษัท

คณะกรรมการตรวจสอบประกอบด้วยประธานกรรมการตรวจสอบ, กรรมการตรวจสอบ 2 ท่าน,
และเลขานุการคณะกรรมการตรวจสอบ โดยคณะกรรมการตรวจสอบมีหน้าที่และความรับผิดชอบดังนี้

1.  ดูแลรายงานทางการเงินของบริษัทให้ตรงต่อความเป็นจริงครบถ้วน เพียงพอ และเชื่อถือได้

2.  ดูแลให้บริษัทมีระบบการควบคุมภายในที่เหมาะสมและมีประสิทธิภาพ

3.  พิจารณา คัดเลือก และเสนอแต่งตั้งผู้สอบบัญชีของบริษัท

4.  ดูแลให้บริษัทปฏิบัติตามข้อกำหนดและกฎหมายที่เกี่ยวข้อง

5.  ดูแลไม่ให้เกิดความขัดแย้งทางผลประโยชน์

6.  ปฏิบัติการอื่นใดตามที่คณะกรรมการของบริษัทมอบหมาย

7.  จัดทำรายงานการกำกับดูแลกิจการของคณะกรรมการตรวจสอบ
    โดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบ

2. การสรรหากรรรมการ

ทางบริษัทฯ ไม่มีคณะกรรมการสรรหา แต่จะทำการสรรหา
คัดเลือกและแต่งตั้งกรรมการโดยใช้มติของที่ประชุมผู้ถือหุ้นสามัญประจำปี
ไม่ว่าจะเป็นในกรณีแต่งตั้งกรรมการใหม่แทนกรรมการที่ต้องออกตามวาระ
หรือในกรณีที่ตำแหน่งกรรมการว่างลงก่อนกำหนด

  3. ค่าตอบแทนผู้บริหาร

ค่าตอบแทนกรรมการและผู้บริหารในปีที่ผ่านมา สิ้นสุด ณ วันที่ 30 มิถุนายน 2545

3.1 ค่าตอบแทนที่เป็นตัวเงิน

  (ก) ค่าตอบแทนรวมของกรรมการทุกท่าน = 1,956,818 บาท

  (มีบำเหน็จ, เบี้ยประชุม)

(2) ค่าตอบแทนรวมของผู้บริหาร = 11,737,448 บาท

(มีเงินเดือน, โบนัส)

3.2 ค่าตอบแทนอื่น (ถ้ามี)

ไม่มี

  4. การกำกับดูแลกิจการฯ

คณะกรรมการบริษัทได้มีการปฏิบัติหน้าที่ตามข้อพึงปฏิบัติที่ดีสำหรับกรรมการบริษัทจดทะเบียนตามที่ตลาดหลักทรัพย์แห่งประเทศไทยกำหนด

  5. การดูแลเรื่องการใช้ข้อมูลภายในฯ

นโยบายของคณะกรรมการบริษัท

ห้ามมิให้กรรมการและผู้บริหารนำข้อมูลภายในของบริษัทฯ ไปใช้เพื่อประโยชน์ส่วนตน เช่น
การซื้อขายหลักทรัพย์ของบริษัท โดยเฉพาะในช่วงหนึ่งเดือนก่อนที่งบการเงินเผยแพร่ต่อสาธารณชน

อนึ่ง กรรมการและผู้บริหารของบริษัทฯ จะต้องรายงานการซื้อขายหุ้นของบริษัทต่อตลาดหลักทรัพย์ฯ
เมื่อการได้มาหรือขายไปของหลักทรัพย์ของบริษัทเกิดขึ้น
มาตรการควบคุมดังกล่าวน่าจะเป็นการเพียงพอที่จะทำให้ผู้ลงทุนเชื่อมั่นว่า
จะไม่มีผู้ที่ทราบข้อมูลภายในสามารถหาประโยชน์จากข้อมูลดังกล่าว

  6. บุคลากร

บุคลากรของกลุ่มบริษัท ปทุมไรซมิล แอนด์ แกรนารี จำกัด (มหาชน) ณ 30 มิถุนายน 2545
รวมทั้งสิ้น 662 คน โดยมีรายละเอียดดังนี้

  ----------------------------------------------------- ------------- -------
  สังกัด                                                  จำนวนพนักงาน : 
                                                        คน            

  สำนักกรรมการผู้จัดการใหญ่                                  4             

  สายสำนักกรรมการผู้จัดการใหญ่                               25            

  สายการตลาด                                            56            

  สายผลิต                                                444           

  สายพัฒนาธุรกิจ                                           61            

  สายบริหาร                                              72            

  รวมทั้งสิ้น                                               662           
  ----------------------------------------------------- ------------- -------

การเปลี่ยนแปลงจำนวนพนักงานใน 3 ปีที่ผ่านมา ไม่มีนัยสำคัญ
และไม่เคยมีข้อพิพาทด้านแรงงานแต่อย่างใด

ผลตอบแทนรวมของพนักงานทั้งหมด คือ 109,609,488 บาทต่อปี โดยได้รวมเงินเดือน, โบนัส,
เงินสมทบกองทุนสำรองเลี้ยงชีพ สำหรับสิ้นปี ณ 30 มิถุนายน 2545

นโยบายในการพัฒนาพนักงาน ทางบริษัทฯ มีแผนการพัฒนาพนักงานอย่างมีระบบ
โดยเริ่มตั้งแต่รับพนักงานใหม่มาทำงาน มีการปฐมนิเทศ
เพื่อให้ความรู้ความเข้าใจต่อกฎระเบียบและทำให้พนักงานมีความเข้าใจต่อธรรมเนียมปฏิบัติของบริษัทมากขึ้น
ต่อจากนั้น ทางหน่วยงานของพนักงานจะจัดการฝึกอบรมตามคู่มือการฝึกอบรม (ตามข้อกำหนดของ
ISO 9002) จากนั้นจึงเป็นการฝึกงานในหน้าที่งานจริง
ในระหว่างปีหรือตามที่เห็นสมควรก็ยังมีการฝึกอบรมอื่นๆ
อีกที่เหมาะสมกับหน้าที่การงานของพนักงานนั้นๆ
ซึ่งทั้งหมดนี้จะอยู่ในแผนการพัฒนาและฝึกอบรมพนักงานของบริษัทที่ผู้บริหารของบริษัทจะเป็นผู้อนุมัติตั้งแต่ต้นปี

หมายเหตุ -รายละเอียดเกี่ยวกับผู้บริหารและผู้มีอำนาจควบคุมของบริษัท โปรดดูเอกสารแนบ 1

-รายละเอียดเกี่ยวกับกรรมการของบริษัทย่อย โปรดดูเอกสารแนบ 2